google/wiki40b huggingface dataset:
Πρωτάθλημα Αθήνας πετοσφαίρισης γυναικών 1927

Το Β΄ γυναικείο πρωτάθλημα βόλεϊ του Πανιωνίου διεξήχθη από τις 19 ως τις 26 Μαρτίου 1927. Τον τίτλο κατέκτησε ο Γυμναστικός Όμιλος Ελληνίδων μαζί με το τριετές επαμειβόμενο κύπελλο για τη νικήτρια ομάδα που αθλοθέτησε η εφ. "Βραδυνή". Εκτός από το γυναικείο, διοργανώθηκε και σχολικό πρωτάθλημα παρθεναγωγείων.

Πρωτάθλημα γυναικών

Μετά το επιτυχημένο ξεκίνημα που είχε γίνει με τους γυναικείους αγώνες βόλεϊ 1926, πολλά σχολεία και σύλλογοι δημιούργησαν ομάδες και την επόμενη χρονιά δήλωσαν συμμετοχή. Αναγκαστικά ο Πανιώνιος διοργάνωσε δύο ξεχωριστά πρωταθλήματα: ένα Γυναικών, αυτή τη φορά υπό την αιγίδα του ΣΕΓΑΣ και ένα Παρθεναγωγείων για μαθήτριες γυμνασίων θηλέων, με άδεια του Υπ. Παιδείας.
Σύμφωνα με την προκήρυξη, στο γυναικείο πρωτάθλημα δικαίωμα συμμετοχής είχαν ομάδες αθλητικών συλλόγων, δημόσιων και ιδιωτικών παρθεναγωγείων, το Διδασκαλείο Γυμναστικής και ομάδες τραπεζών. Στους αγώνες δήλωσαν συμμετοχή οκτώ ομάδες από Αθήνα και Πειραιά. Οι αγώνες έγιναν από 19 ως 26 Μαρτίου 1927 με σύστημα νοκ-άουτ. Έπειτα από ενέργειες του Δάλλα οι αγώνες έγιναν στο Παναθηναϊκό Στάδιο και τους τελικούς παρακολούθησαν οι υπουργοί Παιδείας Αθανάσιος Αργυρός, Γεωργίας Αλέξανδρος Παπαναστασίου και ο πρωθυπουργός Αλέξανδρος Ζαΐμης, ο οποίος έκανε τις απονομές, προσδίδοντας έτσι με το κύρος του επισημότητα στην διοργάνωση.
Τα έπαθλα απέκτησαν χορηγούς, τις εφημερίδες "Βραδυνή" (τριετές επαμειβόμενο έπαθλο γυναικών) και "Εθνος" (έπαθλο παρθεναγωγείων) και το κατάστημα αθλητικών ειδών "Καραμπάτη-Απετιάν" (έπαθλο καλαίσθητης και ομοιόμορφης εμφάνισης). Μετείχαν 8 σύλλογοι.
Πεάντα της Μερκίας

Βάπτιση

Ο Πεάντα βαπτίστηκε χριστιανός από τον επίσκοπο Φίναν του Λίντισφαρν και ξεκίνησε αμέσως ιεραποστολές προσηλυτισμού του λαού του στον χριστιανισμό, ο Βέδας συνεχίζει : 
"Βαπτίστηκε χριστιανός μαζί με τους κόμητες και τους υπηρέτες του, και προσέλαβε τέσσερις ιερείς για να βαπτίσουν το έθνος του και να το προσηλυτίσουν στον χριστιανισμό. Οι τέσσερις ιερείς ήταν ο Σεντ, ο Άντα, ο Μπέττι και ο Ντιούμα οι τρεις πρώτοι ήταν Άγγλοι ο τελευταίος Σκωτσέζος, ο Άντα ήταν αδελφός του Ούττα ένας διάσημος ιερέας και ηγούμενος στο μοναστήρι του Γκέιτσχεντ. Οι προαναφερθέντες ιερείς σκορπίστηκαν στην επαρχία, πολλοί από την τοπική αριστοκρατία στην συνέχεια αρνήθηκαν την ειδωλολατρεία και ασπάστηκαν τον χριστιανισμό."

Διάδοχος του Πέντα μετά την ήττα του

Στις 15 Νοεμβρίου 655 ο Οσουί νίκησε και σκότωσε τον Πέντα στη μάχη του Βίνβεντ και στην συνέχεια απέκτησε τον έλεγχο στην Μερκία. Ο Βέδας αναφέρει ότι ο Οσουί επέτρεψε στον Πεάντα να κυβερνήσει το νότιο τμήμα της Μερκίας το οποίο περιείχε 5000 οικογένειες ενώ το βόρειο τμήμα της Μερκίας περιείχε 7000 οικογένειες, τα δύο τμήματα χωρίζονταν από τον ποταμό Τρεντ.
Το Αγγλοσαξωνικό χρονικό αναφέρει σχετικά με την βοήθεια που πρόσφερε ο Πεάντα για να ιδρυθεί το μοναστήρι του Πίτερμπρο :
"Εκείνο τον καιρό ο Πεάντα και ο Οσουί ο αδελφός του βασιλιά Όσβαλντ δήλωσαν ότι επιθυμούν να ιδρύσουν ένα μοναστήρι στο όνομα του Ιησού Χριστού και στην μνήμη του Αγίου Πέτρου, του έδωσαν το όνομα Μέντεσαμστεντ επειδή υπήρχε εκεί μια πηγή με το όνομα Μεντεσβέλ. Ξεκίνησαν την ίδρυση και την οικοδόμηση του μοναστηριού την οποία ανέθεσαν σε έναν μοναχό με το όνομα Σίξγουλφ, ήταν φίλος του θεού και όλος ο κόσμος τον αγαπούσε επειδή ήταν πολύ ευγενής και ισχυρός".
Το χρονικό συνεχίζει "ο Πεάντα δεν βασίλευσε πολύ ακόμα επειδή προδόθηκε από την ίδια την βασίλισσα του στο Ίστερταιντ". Ο Βέδας αναφέρει επιπλέον ότι "ο Πεάντα δηλητηριάστηκε από προδοσία της συζύγου στην γιορτή του Πάσχα το 656".
Μετά τον θάνατο του ο πεθερός του Πεάντα Οσουί της Νορθουμβρίας ανέλαβε για σύντομο χρονικό διάστημα (656 - 658) τον θρόνο της Μερκίας, στην συνέχεια ο θρόνος πέρασε στον επόμενο αδελφό του Γούλφχερ της Μερκίας.
Βερνάρδος Α΄ του Βέρλε

Βιογραφία

Ήταν γιος του Νικολάου Α΄ κυρίου του Βέρλε και της Γιούττα των Ασκάνια, κόρης του Ερρίκου Α΄ κόμη του Άνχαλτ.
Περί το 1286 απεβίωσε και τάφηκε στο Ντόμπεραν Μίνστερ. Ήταν 41 ετών και δεν αναφέρεται σύζυγος ή τέκνα. Η περιοχή του περιήλθε στον αδελφό του Ερρίκο Α΄ κύριο του Βέρλε-Γκύστρο.
Υπακοή (υμνογραφία)

Η υπακοή είναι στη Βυζαντινή μουσική ένα τροπάριο τού Όρθρου.
Παλαιότερα το έψαλλε πρώτα ο ψάλτης και μετά το επαναλάμβανε ο λαός, από όπου και το όνομά του. Ήταν το προοίμιο ενός Κοντακίου, που επαναλαμβανόταν στο τέλος του· αργότερα από το Κοντάκιο παραλείφθηκε το προοίμιο και οι οίκοι, έτσι έμεινε μόνο τού προοιμίου η επανάληψη (υπακοή).
Στην εποχή μας η υπακοή αναγινώσκεται (ουδέποτε ψάλλεται) και υπάρχει μετά τα Ευλογητάρια και πριν τα Αντίφωνα των αναβαθμών.
Ομότιμη αναθεώρηση

Ομότιμη αναθεώρηση ή επίσης αξιολόγηση από κριτές και αναθεώρηση από ομότιμους (peer review) είναι η αξιολόγηση του έργου από έναν ή περισσότερους ανθρώπους με παρόμοια αρμοδιότητα με εκείνους που παράγουν κάποιο έργο (peers). Αποτελεί μορφή αυτορρύθμισης από καταρτισμένα μέλη ενός επαγγέλματος ή επιστήμης στο αντίστοιχο πεδίο. Οι μέθοδοι αξιολόγησης από ομότιμους κριτές χρησιμοποιούνται για τη διατήρηση των προτύπων ποιότητας, τη βελτίωση των επιδόσεων και της παροχή αξιοπιστίας. Στον ακαδημαϊκό χώρο η αξιολόγησης από ομοτίμους χρησιμοποιείται συχνά για να διαπιστωθεί η καταλληλότητα μιας επιστημονικής δημοσίευσης.
Η αναθεώρηση παίζει ιδιαίτερο ρόλο στην επιστημονική δημοσίευση. Η αξιολόγηση από ομοτίμους αφενός επικυρώνει την έρευνα και αφετέρου διαμορφώνει τη μέθοδο με την οποία μπορεί να αξιολογηθεί ένα έργο στο πλαίσιο ερευνητικών κοινοτήτων. Παρά τις κατά καιρούς επικρίσεις, η αξιολόγηση από ομότιμους εξακολουθεί να είναι η μόνη ευρέως αποδεκτή μέθοδος για την επικύρωση της έρευνας. Η χρήση ομότιμων αναθεωρητών (peer reviewers) θεωρείται απαραίτητη από επιστημονικά περιοδικά για να διαφυλάξουν το επιστημονικό τους επίπεδο. Στην πράξη, το συμβούλιο διοίκησης του περιοδικού επιλέγει αναθεωρητές που έχουν ήδη επιστημονική δραστηριότητα στην κρινόμενη δημοσίευση και οι οποίοι υποβάλουν ανώνυμα μέσω του περιοδικού τις παρατηρήσεις και ερωτήσεις του στον / στους συντάκτες της δημοσίευσης, ώστε τελικά να καταλήξουν σε απόφαση δημοσίευσης ή μη της εν λόγω εργασίας.
Ολυμπιακός Β - Αναπτυξιακή Ομάδα

Ιστορία

Ο Ολυμπιακός Β, ιδρύθηκε το 2019 ως η δεύτερη ομάδα του Ολυμπιακού, ο οποίος αγωνίζεται στην Ευρωλίγκα.  Για την εναρκτήρια σεζόν, ο σύλλογος καταχωρήθηκε στη σεζόν 2019-20 της Α2. Στην πρώτη σεζόν της ομάδας, ο προπονητής είναι ο Δημήτρης Τσαλδάρης, με βοηθό προπονητή το Νίκο Μπάρλο. 
Οι πρώτες μεταγραφές του συλλόγου ήταν ο Βαγγέλης Τζόλος, ο Ανδρέας Πετρόπουλος, ο Βασίλης Χρηστίδης, ο Αλέξανδρος Νικολαΐδης και ο Πέτρος Νοέας.

Πρώτος αγώνας

Ο Ολυμπιακός B’ έδωσε τον πρώτο του αγώνα της ιστορίας του στις 20 Σεπτεμβρίου 2019, όπου επικράτησε εκτός έδρας με 64-58 επί του Ερμή Λαγκαδά για την Α' Φάση του Κυπέλλου Ελλάδας και προκρίθηκε στην επόμενη φάση του θεσμού.

Γήπεδο

Ο Ολυμπιακός Β παίζει τους εντός έδρας αγώνες του στο προπονητικό γήπεδο του Σταδίου Ειρήνης και Φιλίας.
Βάλντις Ντομπρόβσκις

Πρώτα χρόνια και επιστημονική καριέρα

Γεννήθηκε στη Ρίγα στις 5 Αυγούστου του 1971  και αποφοίτησε από το Φυσικομαθηματικό Τμήμα του Πανεπιστημίου της Λετονίας. Στη συνέχεια απέκτησε ΜΒΑ στα Οικονομικά για μηχανικούς από το Τεχνολογικό Πανεπιστήμιο της Ρίγας. Το 1995 και Μάστερ στη Φυσική από το πανεπιστήμιο της Λετονίας το 1996. Εν συνεχεία εργάστηκε στο Ινστιτούτο Φυσικής του πανεπιστημίου του Μάιντς, στη Γερμανία το 1995-96 και μετά ως βοηθός ερευνητής στο Τμήμα Ηλεκτρολόγων Μηχανικών του πανεπιστημίου του Μαίρυλαντ, στις ΗΠΑ (1998).

Πολιτική δραστηριότητα

Μέλος της κεντρικής επιτροπής του κόμματός του από το 2002, έγινε υπουργός Οικονομικών το 2002 και την ίδια χρονιά εξελέγη βουλευτής. Υπήρξε επίσης παρατηρητής του Συμβουλίου της ΕΕ (2003–2004) και ενεργό μέλος του Ευρωπαϊκού Κοινοβουλίου.
Το 2007 εστάλη ως παρατηρητής για να επιβλέψει τις βουλευτικές εκλογές στο Τόγκο.

Πρωθυπουργία

Στις 26 Φεβρουαρίου του 2009 μετά την παραίτηση του Ιβάρς Γκοντμάνις διορίστηκε στην πρωθυπουργία από τον πρόεδρο Ζάτλερς. H νέα πεντακομματική κυβέρνηση συνασπισμού επικυρώθηκε από το λετονικό κοινοβούλιο με 67 ψήφους υπέρ έναντι 21 κατά, στις 12 Μαρτίου του 2009. Στον απόηχο της οικονομικής κρίσης η κυβέρνηση προέβη σε αυστηρά μέτρα λιτότητας και περικοπές σε μισθούς.
Ο κεντροδεξιός συνασπισμός του Ντομπρόβσκις κέρδισε τις βουλευτικές εκλογές που διενεργήθηκαν στις 2 Οκτωβρίου 2010, εξασφαλίζοντας το 57% των ψήφων και τις 63 επί συνόλου 100 εδρών στο Κοινοβούλιο.
Την 1η Νοεμβρίου 2010 ο Ντομπρόβσκις έλαβε εντολή σχηματισμού νέας κυβέρνησης, η οποία εγκρίθηκε από το Κοινοβούλιο δύο ημέρες μετά, με ψήφους 63-35.

Παραίτηση

Ο Ντομπρόβσκις παραιτήθηκε από την πρωθυπουργία στις 27 Νοεμβρίου 2013 έπειτα από την κατάρρευση της στέγης ενός σούπερ μάρκετ στη λετονική πρωτεύουσα, που είχε ως αποτέλεσμα να σκοτωθούν συνολικά 54 άτομα. Με τον τρόπο αυτό, ο πρωθυπουργός ανέλαβε την ευθύνη για το συμβάν.
Τον διαδέχθηκε στην πρωθυπουργία η Λαϊμντότα Στραουτζούμα, τον Ιανουάριο του 2014.
Δανιήλ Κεραμεύς

Βιογραφία

Σπούδασε στη Σχολή της Πάτμου και στην Πατριαρχική Ακαδημία της Κωνσταντινούπολης. Δίδαξε κυρίως στην Πάτμο (από το 1769) όπου και πέθανε το 1800. Τα έργα του «Γραμματική της Ελληνικής γλώσσης» και «Ερμηνεία εις το Δ' Βιβλίον της του Θεοδώρου Γαζή γραμματικής» εκδόθηκαν το 1870 στο τυπογραφείο του Νικολάου Γλυκή στη Βενετία ενώ έγραψε και το «Εγκώμιον Αικατερίνης Β'». Παραφράσεις και πραγματείες του Δανιήλ Κεραμέως που δεν είχαν εκδοθεί πριν την Μικρασιατική Καταστροφή φυλάσσονταν στη βιβλιοθήκη της Ευαγγελικής Σχολής Σμύρνης που πυρπολήθηκε το 1922.
Μυστίκ

Γεωγραφία

Η Μυστίκ βρίσκεται κεντρικά του Αγίου Βικεντίου και Γρεναδίνων και βόρεια-κεντρικά των Γρεναδίνων. Βρίσκεται νότια των νησιών Μπατοβία και Μπαλικώ, βόρεια των Πετίτ Μυστίκ και Σαβάν και νοτιοανατολικά των Μπεκία και Κουάτρ. Έχει έκταση 6 τ.χλμ., μήκος 4,8 χλμ., πλάτος 2,3 χλμ. και επιφάνεια 5,7 χλμ.. Το ψηλότερο υψόμετρο είναι 183 μέτρα.
Τα σημαντικότερα χωριά είναι το Λοβέλ, το Μπριτάννια Μπέυ και το Ντοβέρ. Το Λοβέλ είναι το μεγαλύτερο.

Δημογραφία

Η Μυστίκ είναι το τέταρτο μεγαλύτερο νησί των Γρεναδίνων και πέμπτο του Αγίου Βικεντίου και Γρεναδίνων. Έχει πληθυσμό 500 κατοίκων με πυκνότητα 88 κατοίων ανά τ.χλμ.

Τουρισμός

Έχει πάνω από 100 βίλες. Επίσης, υπάρχει και ένα ξενοδοχείο που λέγεται Κόττον Χάουζ και ανήκει στην Εταιρεία Μυστίκ. Ένα άλλο ξενοδοχείο είναι το Φάιρφλαϊ, που ανήκει στους Σταν και Λιζ Κλέυτον.

Αρχαία Ιστορία

Η ιστορία της Μυστίκ και του Αγίου Βικεντίου και Γρεναδίνων αρχίζει τον 15ο αιώνα, όταν Ισπανοί κωπηλάτες είδαν αυτό το βραχώδες σύμπλεγμα νησιών και το ονόμασαν 'Los Pájaros' (Λος Πάχαρος, "Τα Πουλιά"), επειδή έμοιαζαν με κοπάδι πουλιών που φαίνονταν να σκορπίζονται προς τη θάλασσα. Αργότερα, κατά τον 17ο αιώνα, μετονομάστηκαν σε Γρεναδίνες από πειρατές που χρησιμοποιούσαν τους κόλπους για να κρύβουν τους θησαυρούς τους και τα πλοία τους. Αργότερα, τα νησιά χρησιμοποιήθηκαν από τους Ευρωπαίους για να καλλιεργήσουν ζαχαροκάλαμα. Αυτή η επικερδής βιομηχανία διήρκεσε μέχρι τον 19ο αιώνα.
Οι καλλιέργειες ζάχαρης της Μυστίκ εγκαταλείφθηκαν. Το Πλαντέισιον Χάουζ" (Σπίτι της Καλλιέργειας) χτίστηκε τον 18ο αιώνα.

Πρόσφατη ιστορία

Η Μυστίκ αγοράστηκε το 1958 από τον Κόλλιν Τρέννατ, υπό την συνοδία του οποίου το νησί άρχισε να αναπτύσσεται. Η Πριγκήπισσα Μάργκαρετ, αδερφή της Βασίλισσας Ελισάβετ Β΄, έχτισε ένα διοικητήριο που λέγεται Les Jolie Eaux (Λε Ζολί Ω).
Ζεντάνι Μουχάμαντ ας Ζεντάνι

Προφίλ

Γεννήθηκε γύρω στο 1944. Έγινε αρχηγός κράτους στις 18 Νοεμβρίου του 1992. Ασκούσε σε πολύ μικρό βαθμό την εξουσία, καθώς πραγματικός κυρίαρχος είναι ο Μουαμάρ αλ Καντάφι. Στις 3 Μαρτίου του 2008 αποχώρησε και τον διαδέχθηκε για δύο ημέρες ο Μουφτάχ Μουχάματ Κάιμπα,από τις 3 Μαρτίου ως τις 5 Μαρτίου. Τον Κάιμπα διαδέχθηκε ο Μουμπάρακ Αμπνταλάχ αλ-Σάμιχ.
Μσουάτι Γ΄

Προσωπική ζωή

Γεννήθηκε ως Makhosetive και διαδέχθηκε τον πατέρα του, Σομπούζα Β΄, το 1986. Ήταν ένας από τους 67 γιους του Σομπούζα Β΄ και της Ντόμπι Θουάλα. Στέφθηκε βασιλιάς στις 25 Απριλίου 1986, σε ηλικία 18 ετών και 6 ημερών και έγινε ο νεότερος σε ηλικία μονάρχης.
Σήμερα είναι ο τελευταίος απόλυτος μονάρχης της Αφρικής, αντίθετος σε κάθε βήμα εκδημοκρατισμού της χώρας του. Με διάταγμά του, για να αντιμετωπίσει το AIDS, απαγόρευσε τις σεξουαλικές σχέσεις για τους νέους ηλικίας κάτω των 18 ετών, ωστόσο το 2005, το διάταγμα άρθηκε και ο ίδιος παντρεύτηκε μια 17χρονη. Σήμερα ο Βασιλιάς έχει 11 συζύγους και 3 επίσημες ερωμένες.
Θεόδωρος Στεφανίδης

Βιογραφικό

Ο Στεφανίδης γεννήθηκε το 1896 στην Ινδία. Ο πατέρας του ήταν βαμβακέμπορας από τη Σμύρνη και η μητέρα του ήταν το γένος Ράλλη. Το 1907 η οικογένεια εγκαταστάθηκε στην Κέρκυρα.
Αφού σπούδασε ιατρική στο Παρίσι επέστρεψε στην Κέρκυρα όπου άνοιξε ακτινολογικό εργαστήριο και παράλληλα ασχολήθηκε με τη βιολογία. Μελέτησε την υδροβιολογία των γλυκών υδάτων διαφόρων περιοχών της Ελλάδας και έγραψε την μελέτη Επισκόπηση της υδροβιολογίας των γλυκών υδάτων της Κέρκυρας και ορισμένων άλλων περιοχών της Ελλάδας που εκδόθηκε από την Ακαδημία Αθηνών το 1948.
Στο μακεδονικό μέτωπο, όπου υπηρέτησε ως εθελοντής στη διάρκεια του Πρώτου Παγκοσμίου πολέμου, γνωρίστηκε με τον το Γιώργο Κατσίμπαλη με τον οποίο συνεργάστηκε μετά τον πόλεμο στην μετάφραση και έκδοση στην αγγλική γλώσσα πρώτα μιας σειράς ποιημάτων του Κωστή Παλαμά (Poems by Kostes Palamas) και αργότερα μιας ανθολογίας από το έργο κορυφαίων νεοελλήνων ποιητών (Παλαμά, Δροσίνη, Καβάφη,Καρυωτάκη, Σεφέρη κ.α.) με τον τίτλο Modern Greek Poems(Λονδίνο 1926). Το 1935 συναντήθηκε στην Κέρκυρα με το συγγραφέα Λώρενς Ντάρελ. 
Το 1939 πήγε με υποτροφία του Ιδρύματος Ροκφέλερ στην Κύπρο προκειμένου να ασχοληθεί με την ελονοσία. Πήρε μέρος και στο Β’ Παγκόσμιο Πόλεμο και συμμετείχε στην μάχη της Κρήτης όπου υπηρέτησε ως αξιωματικός του υγειονομικού του βρετανικού στρατού. Τις εμπειρίες του από την Μάχη της Κρήτης τις κατέγραψε στο βιβλίο του με τίτλο Climax in Crete (1946).
Στα τέλη της δεκαετίας του εξήντα ο Στεφανίδης αποχώρησε από το βρετανικό νοσοκομείο που εργαζόταν και μαζί πάντα με τον Κατσίμπαλη συνέχισε την μετάφραση και έκδοση στα αγγλικά του έργου του Παλαμά. Αργότερα ο Στεφανίδης μόνος του απέδωσε στα αγγλικά τον Ερωτόκριτο (που εκδόθηκε μετά το θάνατό του) και μετέφρασε και δημοσίευσε στο The Greek Gazette επεισόδια του Καραγκιόζη.  
Ασχολήθηκε και προσωπικά με την ποίηση. Έγραψε στα Αγγλικά: The Golden Face (1965), Cities of Mind (1969) και Words in a Crucible (1973).
Ο Στεφανίδης πέθανε στο Λονδίνο, όπου είχε εγκατασταθεί μόνιμα μετά το τέλος του Β’ Παγκοσμίου Πολέμου, το 1983.
Τζέιμς Χέτφιλντ

Πρώιμα χρόνια

Ο Χέτφιλντ γεννήθηκε τον Αύγουστο του 1963 στο Ντάουνι της Καλιφόρνια, από τον Βίρτζιλ Λι Χέτφιλντ και την Σύνθια Μπάσετ. Έχει δύο ετεροθαλείς αδελφούς από τον πρώτο γάμο της μητέρας του και μία μικρότερη αδελφή. Οι γονείς του πήραν διαζύγιο όταν βρισκόταν στην ηλικία των 13 ετών. Η μητέρα πέθανε από καρκίνο το 1979 και ο Χέτφιλντ μετακόμισε με τον μεγαλύτερο αδελφό του, Ντέιβιντ. Αποφοίτησε το 1981 από το Brea Olinda High School του Όραντζ Κάουντι. Ο πατέρας του πέθανε το 1996.
Οι μουσικές του επιρροές προέρχονται από τα hard rock συγκροτήματα της δεκαετίας του '70 και τα New wave of British heavy metal συγκροτήματα των αρχών της δεκαετίας του '80.
Το πρώτο του συγκρότημα ήταν οι Obsession, στους οποίους εντάχθηκε το 1980, σε ηλικία 17 ετών. Ακολούθησαν οι Phantom Lord και οι Leather Charm, στους οποίους γνώρισε τον μετέπειτα μπασίστα των Metallica, Ρον ΜακΓκόβνεϊ.

Καριέρα

Το 1981 δημιούργησε τους Metallica μαζί με τον Λαρς Ούλριχ, ολοκληρώνοντας την σύνθεση του συγκροτήματος λίγο αργότερα με την προσθήκη του ΜακΓκόβνεϊ και του κιθαρίστα Ντέιβ Μαστέιν. Το 1982, ο ΜακΓκόβνεϊ αντικαταστάθηκε από τον Κλιφ Μπάρτον και τον Απρίλιο του 1983 ο Κερκ Χάμμετ πήρε την θέση του Μαστέιν, ο οποίος αντιμετώπιζε προβλήματα αλκοολισμού. Το συγκρότημα έγινε γνωστό ως ένα εκ των σπουδαιότερων της heavy και thrash metal σκηνής, κυκλοφορώντας τους δίσκους Kill 'em All, Ride the Lightning και Master of Puppets, πριν ο Μπάρτον χάσει την ζωή του σε αυτοκινητιστικό δυστύχημα, το 1986. Την θέση του μπασίστα ανέλαβε ο Τζέισον Νιούστεντ και οι Metallica ηχογράφησαν τα άλμπουμ ...And Justice for All και Metallica, γνωρίζοντας τεράστια επιτυχία σε όλο τον κόσμο. Έχουν κερδίσει έξι φορές το βραβείο Γκράμι για την καλύτερη Metal ηχογράφηση. Μέχρι τα μέσα της δεκαετίας του '90, ο Χέτφιλντ ηχογραφούσε όλα τα ρυθμικά μέρη των τραγουδιών του συγκροτήματος, αλλά από το Load του 1996 και έπειτα αυτή την δουλειά ανέλαβε και ο Χάμμετ, ενώ ο Χέτφιλντ γράφει τις περισσότερες αρμονίες της κιθάρας και τους στίχους των τραγουδιών.
Το 2003, το μπάσο ανέλαβε ο Ρόμπερτ Τρουχίγιο και το συγκρότημα κυκλοφόρησε τον πιο αμφιλεγόμενο δίσκο του με τίτλο St. Anger. Στο DVD Some Kind of Monster, το οποίο παρουσιάζει το συγκρότημα κατά τις ηχογραφήσεις του εν λόγω άλμπουμ, φαίνονται τα προβλήματα αλκοολισμού που αντιμετώπιζε ο Χέτφιλντ. Ο Τρουχίγιο εμφανίστηκε ως γκεστ και ο πρώτος επίσημος δίσκος του με τους Metallica ήταν το Death Magnetic του 2008, το οποίο σκαρφάλωσε στην κορυφή του Billboard όπως και οι τέσσερις προηγούμενοι δίσκοι του συγκροτήματος πριν από αυτόν.
Στις 4 Απριλίου του 2009, εντάχθηκε στο Rock and Roll Hall of Fame μαζί με όλα τα πρώην και νυν μέλη των Metallica, τα οποία είχαν ηχογραφήσει με το συγκρότημα.
Το 2019 ενσάρκωσε το ρόλο του σερίφη Ρομπ Χέιγουαρντ στην ταινία Extremely Wicked, Shockingly Evil and Vile.

Προσωπική ζωή

Ο Χέτφιλντ είναι νυμφευμένος με την Φραντσέσκα Τομάσι και έχουν τρία παιδιά: την Κάλι, τον Κάστορ και την Μαρσέλα.
Κυδαθήναιο

Ονομασία

Το όνομα του δήμου φαίνεται να προέρχεται από τη σύνθεση των λέξεων «κύδος», δηλαδή η «δόξα» (αρχαία ελληνικά: κῦδος) και «Αθηναίος» (αρχαία ελληνικά: Ἀθηναῖος).

Τοποθεσία του αρχαίου δήμου

Ο δήμος του Κυδαθηναίου, ήταν δήμος του άστεως. 
Ο δήμος βρισκόταν στην πόλη της αρχαίας Αθήνας, εντός του Θεμιστοκλείου τείχους, στα βόρεια της Ακρόπολης (η οποία ήταν τμήμα του δήμου) και η περιοχή του δήμου εκτεινόταν ως τον ποταμό Ηριδανό και στα δυτικά μέχρι την Αγορά. Η περιοχή του δήμου αντιστοιχεί περίπου στα όρια της σημερινής συνοικίας της Πλάκας.

Η συμμετοχή του δήμου στην αρχαία Βουλή

Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος αρχικά της Πανδιονίδας φυλής, συμμετείχε με 11 ή 12 βουλευτές στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη περίοδο (307/306 – 224/223 π.Χ.) ως και την τρίτη περίοδο (224/223 – 201/200 π.Χ.) ο δήμος ενσωματώθηκε στην Αντιγονίδα φυλή με 12 βουλευτές στη Βουλή των 600. Μετά την κατάργηση και διάλυση των «μακεδονικών φυλών» (Αντιγονίς και Δημητριάς) ο δήμος επανήλθε στην Πανδιονίδα φυλή, κατά την τέταρτη (201/200 π.Χ. – 126/127) και την πέμπτη περίοδο (126/127 – 3ος αιώνας) με άγνωστο αριθμό βουλευτών–αντιπροσώπων του δήμου.

Οι κάτοικοι του Κυδαθηναίου

Ο δημότης του αρχαίου Κυδαθηναίου ονομαζόταν Κυδαθηναιεύς. Η περιοχή του δήμου ήταν ουσιαστικά το κέντρο της αρχαίας Αθήνας μέχρι τον έκτο αιώνα π.Χ. και την εποχή των Πεισιστρατιδών ήταν η έδρα της Αγοράς. Παρέμεινε πλούσιος δήμος χάρη στα βυρσοδεψεία, όπως αυτά του Κλέωνα, καθώς και τα εργαστήρια πλεκτών. Φαίνεται ότι στην περιοχή του Κυδαθηναίου, στις όχθες του ποταμού Ηριδανού, υπήρχε ιερό του Ηρακλή και ίσως και των  Ηρακλειδών.
Μαρινάρισμα

Μαρινάρισμα είναι η διαδικασία της εμβάπτισης τροφίμων σε συχνά όξινο υγρό με μπαχαρικά πριν το μαγείρεμα. Η προέλευση της λέξης υπαινίσσεται τη χρήση της άλμης (Aqua Marina) στην διεργασία οξίνισης, η οποία οδήγησε στην τεχνική της προσθήκης γεύσης με εμβάπτιση σε υγρό. Το υγρό αυτό, η «μαρινάδα», μπορεί να είναι είτε όξινο (φτιαγμένο με συστατικά όπως ξίδι, χυμό λεμονιού ή κρασί) ή ενζυματικό (φτιαγμένο με συστατικά όπως ανανάς, παπάγια ή ακτινίδιο).. Εκτός από αυτά τα συστατικά, μια μαρινάδα συχνά περιέχει έλαια, βότανα και μπαχαρικά για περαιτέρω γεύση των τροφίμων.
Χρησιμοποιείται συνήθως για βελτίωση της γεύσης στα τρόφιμα και να μαλακώσει τα σκληρότερα τεμάχια κρέατος. Η διαδικασία μπορεί να διαρκέσει δευτερόλεπτα ή ημέρες. Διαφορετικές μαρινάδες χρησιμοποιούνται σε διαφορετικές κουζίνες. Για παράδειγμα, στην ινδική κουζίνα η μαρινάδα συνήθως παρασκευάζεται με μίγμα μπαχαρικών.
Τα συνηθέστερα υλικά μαρινάδας είναι λάδι, κρασί, ξύδι, λεμόνι και διάφορα μπαχαρικά. Μαρινάρισμα γίνεται συνήθως σε κόκκινο κρέας, ψάρι και πουλερικά.
Μια παρόμοια μορφή παρασκευής τροφίμων (maceration) είναι όταν ωμά, αποξηραμένα ή διατηρημένα φρούτα ή λαχανικά βυθίζονται σε ένα υγρό όπως κρασί, χυμός μήλου κλπ ώστε να μαλακώσουν και/ή να απορροφήσουν την γεύση του.

Λειτουργία

Στα κρέατα, το οξύ προκαλεί διάσπαση των ιστών, επιτρέποντας έτσι περισσότερη υγρασία να απορροφηθεί και να καταλήξει σε ένα πιο χυμώδη τελικό προϊόν, ωστόσο, πάρα πολύ οξύ μπορεί να είναι επιζήμιο για το τελικό προϊόν. Μία καλή μαρινάδα έχει μια ισορροπία από οξέα, έλαια και μπαχαρικά. Όταν καταψύξουμε ωμό μαριναρισμένο κρέας, η μαρινάδα  μπορεί να διασπάσει την επιφάνεια και να μετατρέψει σε παστώδες το εξωτερικό στρώμα.
Άλφι Άλεν

Βιογραφία

Γεννήθηκε το 1986 στο Λονδίνο και σπούδασε στο  St John's College στο Σάουθσι και στο Fine Arts College. Είναι αδερφός της τραγουδίστριας Λίλυ Άλεν, η οποία έγραψε το τραγούδι Alfie για εκείνον.

Καριέρα

Εμφανίστηκε το 1998, σε ηλικία 12 ετών, στην ταινία Elizabeth. Στη συνέχεια, συμμετείχε στις ταινίες Εξιλέωση (2007) και Η άλλη ερωμένη του βασιλιά (2008).
Έγινε ευρέως γνωστός από την τηλεοπτικά σειρά Game of Thrones, στην οποία παίζει από το 2011 και υποδύεται τον Θίον Γκρεϊτζόι. Έχει λάβει τέσσερις φορές υποψηφιότητα μαζί με όλο το καστ της σειράς για το Βραβείο Σωματείου Ηθοποιών καλύτερης ερμηνείας.
Αδόλφος ΦιτςΤζωρτζ

Βιογραφία

Ήταν ο δευτερότοκος γιος του Γεωργίου δούκα του Κέιμπριτζ και της Σάρρας Φέιρμπραδερ, ηθοποιού, κόρης του Τζον Φέιρμπραδερ, υπηρέτη. Αδέλφια του ήταν οι Γεώργιος και Αύγουστος, συνταγματάρχες.
Ο γάμος των γονιών του δεν είχε τη βασιλική έγκριση, όπως όριζε η πράξη του 1772 για τους απογόνους του Γεωργίου Β΄, έτσι ο Αδόλφος και τα αδέλφια του δεν μπορούσαν να διαδεχθούν τον πατέρα τους. Ο Γεώργιος και ο Αδόλφος γεννήθηκαν πριν το γάμο των γονιών τους, που έγινε στις 8 Ιανουαρίου 1847.
Εισήλθε στο Β. Ναυτικό το 1859 και έγινε ανθυποπλοίαρχος (1865) και υποπλοίαρχος (1866). Το επόμενο έτος εισήλθε στη φρεγάτα Γαλάτεια με πλοίαρχο τον Αλφρέδο, γιο της Βικτωρίας της Βρετανίας. Το 1872 ήταν με τον ναύαρχο Ρόντνεϋ Μπάνντυ. Έγινε πλωτάρχης (1872) και παρακολούθησε το Β. Ναυτικό Κολλέγιο· έγινε Επιθεωρητής του Λιμενικού στο Σκάρμπορω (1874). Του δόθηκε η διοίκηση του σκάφους Ταχύς στη Μεσόγειο.
Το 1922 απεβίωσε στην κατοικία του στην πλατεία Έκκλεστον το υΛονδίνου, σε ηλικία 76 ετών.